google/wiki40b huggingface dataset:
Λάνσελοτ

Ο Σερ Λάνσελοτ (αγγλικά: Sir Lancelot du Lac, δηλαδή Λάνσελοτ της Λίμνης) είναι ο πιο διάσημος από τους Ιππότες της Στρογγυλής Τραπέζης. Είναι πρότυπο ιπποτισμού, αλλά κι ένας χαρακτήρας που βασανίζεται εσωτερικά. Δεν παρουσιάζεται σε ουαλικές πηγές ούτε σε κάποιο βιβλίο του Τζέφρεϊ του Μονμάουθ, κι έτσι μπορεί να προήλθε από ιρλανδικούς ή βρετανικούς μύθους.
Ο Λάνσελοτ είναι γιος του Βασιλιά Μπαν της επαρχίας Μπενουάκ στη δυτική Γαλλία. Ανατρέφεται όμως από την Κυρά της Λίμνης, η οποία και τον παρουσιάζει στην αυλή του Βασιλιά Αρθούρου σε ηλικία δεκαοκτώ ετών. Η υπεροχή του στη μάχη κι η ευγενική του φύση γίνονται σύντομα αντιληπτές από όλους κι έτσι συμμετέχει στη Στρογγυλή Τράπεζα.
Η πρώτη του εμφάνιση σαν κύριος χαρακτήρας είναι στο Le Chevalier de la Charette (Λάνσελοτ ο Ιππότης με το κάρο) του Κρετιέν ντε Τρουά, γραμμένο τον 12ο αιώνα, όπου περιγράφονται οι περιπέτειές του στο μέρος που είναι γνωστό ως Πρόζα του Λάνσελοτ, συχνά με αντιφάσκουσες ιστορίες και σειρά γεγονότων.

Λάνσελοτ και Γκουίνιβερ

Η πιο δημοφιλής ιστορία του είναι ο έρωτας και η παράνομη σχέση του με τη γυναίκα του Αρθούρου, τη βασίλισσα Γκουίνιβερ. Η σχέση τους ενσωματώνεται και στον μύθο του Άγιου Δισκοπότηρου. Όταν ο Λάνσελοτ τυχαίνει να είναι φιλοξενούμενος του Pelles, κατόχου του Δισκοπότηρου, εκείνος κανονίζει με μαγικό τρόπο, ώστε ο Λάνσελοτ να περάσει τη νύχτα με την κόρη του, Ελέιν, πιστεύοντας ότι είναι η Γκουίνιβερ. Από την ένωση αυτή γεννήθηκε ο Γκάλαχαντ, ο οποίος αργότερα πηγαίνει στην αυλή του Αρθούρου και μαζί με άλλους ιππότες ξεκινούν την αναζήτηση για το Άγιο Δισκοπότηρο. Στον ίδιο τον Λάνσελοτ το αρνούνται λόγω της μοιχείας που διέπραξε.
Η σχέση του Λάνσελοτ με τη Γκουίνιβερ αποκαλύπτεται κάποια στιγμή κι ο Αρθούρος αναγκάζεται να διατάξει την εκτέλεση της Βασίλισσας λόγω απιστίας και προδοσίας. Ο Λάνσελοτ παρεμβαίνει και σώζει τη Γκουίνιβερ και φεύγει με προορισμό τη Γαλλία, όπου τον ακολουθεί κι ο Αρθούρος. Ωστόσο, ο γιος του, Μόρντρεντ σχεδιάζει να παντρευτεί τη Γκουίνιβερ και να ανεβεί στο θρόνο. Ο Αρθούρος επιστρέφει και στην τελική μάχη του Κάμλαν σκοτώνει τον Μόρντρεντ, αλλά ο ίδιος τραυματίζεται θανάσιμα και μεταφέρεται στο νησί Άβαλον. Ο Λάνσελοτ καταφτάνει πολύ αργά μετά την τελική μάχη και την αποχώρηση του Αρθούρου. Συναντάει τη Γκουίνιβερ για τελευταία φορά, πριν εκείνη κλειστεί σε μοναστήρι, και αποτραβιέται στο ησυχαστήριό του στο Γκλάστονμπερι, όπου και πεθαίνει έχοντας πληρώσει για τις αμαρτίες του.
Βραβεία Αμερικανικής Ακαδημίας Κινηματογράφου 1995

Η 68ηη Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου του έτους 1995, έλαβε χώρα στις 25 Μαρτίου 1996. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.
Οι υποψηφιότητες ανακοινώθηκαν στις 15 Φεβρουαρίου  με την ταινία Ιπτάμενο Κροίσο να σκοράρει τις περισσότερες, που ήταν 11, και το Million Dollar Baby και το Ψάχνοντας τη Χώρα του Ποτέ (Finding Neverland) να ακολουθούν με 7 υποψηφιότητες η καθεμία. Ο μεγάλος νικητής της βραδιάς ήταν το Million Dollar Baby που κέρδισε τα βραβεία Καλύτερης Ταινίας και Σκηνοθεσίας, δίνοντας στον Κλιντ Ίστγουντ το δεύτερο του Όσκαρ μετά από την βράβευση του για την ταινία Οι Ασυγχώρητοι (Unforgiven).

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Κάρολος Φραγκίσκος της Πρωσίας

Βιογραφία

Ήταν το μόνο τέκνο του Ιωακείμ πρίγκιπα της Πρωσίας και της Μαρίας-Αυγούστας, κόρης του Εδουάρδου δούκα του Άνχαλτ.
Το 1975 απεβίωσε στην Άρικα της Χιλής σε ηλικία 59 ετών και τάφηκε στο Φύρστενφρητχοφ Μαρία-Τσελ του Χέχινγκεν.
Φρειδερίκος Κάρολος Φερδινάνδος του Μπέβερν

Βιογραφία

Γεννήθηκε στο Μπρούνσβαϊγκ και ήταν δευτερότοκος γιος του Ερνέστου-Φερδινάνδου πρίγκιπα του Μπέβερν και της Ελεονόρας-Καρλότας των Κέττλερ, κόρης του Φρειδερίκου-Καζιμίρ δούκα της Κουρλάνδης.
Το 1742 μπήκε στο στρατό της Ολλανδίας ως ταγματάρχης και πολέμησε στις μάχες του 1745 και 1746. Μετά άλλαξε στρατόπεδο και με την καθοδήγηση του δεύτερου εξαδέλφου του Λουδοβίκου-Ερνέστου στον Αυστριακό στρατό, διοίκησε ένα σύνταγμα στον Πόλεμο της Αυστριακής Διαδοχής. Το 1748 με τη συνθήκη της Αιξ-λα-Σαπέλ επέστρεψε στον Ολλανδικό στρατό, όπου προήχθη σε υποστράτηγο το 1754.
Μετά το ξέσπασμα του Επταετούς Πολέμου ταξίδεψε στη Δρέσδη το 1756, όπου ο Φρειδερίκος Β΄ της Πρωσίας του έδωσε τη διοίκηση ενός συντάγματος πεζικού, αλλά όταν στασίασαν οι στρατιώτες, ο βασιλιάς θεώρησε υπεύθυνο τον Φρειδερίκο. Άφησε τον Πρωσικό στρατό το 1759 και πήγε στον Βρετανικό, με τον οποίο πολέμησε στη μάχη του Μίντεν υπό τις διαταγές του δεύτερου εξαδέλφου του Φερδινάνδου. Έπειτα πήγε το 1761 στο στρατό της Δανίας, όπου προήχθη σε αντιστράτηγο· το επόμενο έτος σε αρχηγό της Φρουράς των Σωματοφυλάκων και το 1764 σε επιθεωρητή στρατηγό. Το 1766 ορίστηκε κυβερνήτης του Ρέντσμπουρηκ και το 1773 της Κοπεγχάγης.
Το 1764 απεβίωσε ο μεγαλύτερος αδελφός του Αύγουστος-Γουλιέλμος και τον διαδέχθηκε ως πρίγκιπας του Μπέβερν και πρύτανης του Συμβουλίου του Αγίου Μπλαιζ και του αβαείου του Αγίου Κυριακού. Το 1782 ο βασιλιάς της Δανίας τον έκανε αρχιστράτηγο και του επέτρεψε να διαμένει στο κάστρο Γκλύξμπουργκ.
Το 1793 έφτιαξε ίδρυμα ανακούφισης απόρων στην πόλη του Μπέβερν. Όταν το 1806 ο στρατός του Ναπολέοντα Α΄ κατέλαβε το Μπράουνσβαϊκ, μετακινήθηκε στα εγγόνια του 2ου εξαδέλφου του Καρόλου Α΄ πρίγκιπα του Βολφενμπύτελ. Απεβίωσε άτεκνος το 1809· ήταν ο τελευταίος του κλάδου των Γουέλφων-Λύνεμπουργκ-Μπέβερν και τον κληρονόμησε ο πλησιέστερος συγγενής του, γιος του Καρόλου, Φρειδερίκος-Γουλιέλμος επικαλούμενος ο μαύρος.

Οικογένεια

Το 1782 νυμφεύτηκε την Άννα-Καρολίνα, κόρη του Γουλιέλμου-Ερρίκου πρίγκιπα του Νασσάου-Ζάαρμπρυκεν, αλλά δεν απέκτησαν απογόνους.
Πανελλήνιο πρωτάθλημα ανώμαλου δρόμου γυναικών 2007

Το Πανελλήνιο πρωτάθλημα ανώμαλου δρόμου γυναικών 2007 διεξήχθη στις 25 Φεβρουαρίου στο Ολυμπιακό κέντρο Ιππασίας Μαρκόπουλου. Πρωταθλητής στο ομαδικό αναδείχθηκε ο Γ.Α.Σ. Ιλισσός για τέταρτη φορά στην ιστορία της διοργάνωσης. Παράλληλα, έγιναν τα πανελλήνια πρωταθλήματα μικρών ηλικιών.
Α1 Κατηγορία υδατοσφαίρισης ανδρών 1997-1998

Το πρωτάθλημα Ελλάδας πόλο ανδρών της περιόδου 1997−98, ήταν το 12ο πρωτάθλημα στην ιστορία της Α1 κατηγορίας. Πρωταθλήτρια αναδείχθηκε η ομάδα της Βουλιαγμένης για δεύτερη συνεχόμενη χρονιά.
Πυγμάχος των Θερμών

Ο πυγμάχος των Θερμών ή ο αναπαυόμενος πυγμάχος ή ο πυγμάχος του Κυρινάλιου είναι ορειχάλκινο άγαλμα της ελληνιστικής περιόδου το οποίο σήμερα βρίσκεται στο Εθνικό Μουσείο της Ρώμης.

Ιστορικό

Το άγαλμα ανακαλύφθηκε στην πλαγιά του Κυρινάλιου λόφου της Ρώμης το 1885, και πιθανώς στεγάζονταν στα λουτρά του Κωνσταντίνου (Θέρμες). Εμφανίζεται να είχε θαφτεί προσεκτικά κατά την αρχαιότητα, και βρισκόταν σε ιδιαίτερα καλή κατάσταση.Θεωρείται πιθανό πως το γλυπτό φυλάχτηκε προσεχτικά έτσι ώστε να προστατευτεί από την άλωση της Ρώμης από τους Γότθους το 410.
Χρονολογείται περίπου στο 330 π.Χ. με μια παλαιότερη υπόθεση να κάνει αναφορά για τον 1ο αιώνα π.Χ., και το άγαλμα αναπαριστά ένα πυγμάχο με μυώδη διάπλαση, σημάδια στο πρόσωπο, σπασμένη μύτη, ενώ ο τρόπος κατασκευής του στόματος του υποδηλώνει σπασμένα δόντια. Δεν θεωρείται πως αναπαριστά ένα συγκεκριμένο πυγμάχο, αλλά αποτελεί μια συλλογή χαρακτηριστικών του τυπικού πυγμάχου.

Διαστάσεις και κατασκευή

Έχει ύψος 1.28 μέτρα και αποτελείται από 8 μέρη τα οποία έχουν συγκοληθεί μεταξύ τους μέσω της τεχνικής του χαμένου κεριού, με όλα τα μέρη να εμφανίζονται ως ένα ενιαίο αναπόσπαστο σύνολο. Τα χείλη και οι πληγές του προσώπου αρχικά περιείχαν στρώσης χαλκού, όπως και ο αριστερός ώμος, χέρι, και μηρός, ώστε να δίνεται η εντύπωση παρουσίας κηλίδων αίματος. Τα δάχτυλα των χεριών και των ποδιών είχαν υποστεί φθορά λόγω της τριβής τους από τα χέρια των περαστικών που άγγιζαν το άγαλμα κατά την αρχαιότητα.
Το 1989 έγιναν περαιτέρω εργασίες συντήρησης στο άγαλμα για την έκθεση του σε μουσείο της Βόννης.
Χρήστος Δημητρακόπουλος

Καριέρα

Ξεκίνησε την πλούσια σταδιοδρομία του από μία ομάδα της γενέτειράς του, την Γυμναστική Εταιρεία Μεσσηνίας, το 1996. Γρήγορα το ταλέντο του γίνεται αντιληπτό από συλλόγους υψηλότερων κατηγοριών με αποτέλεσμα να αγωνιστεί σταδιακά στην Ε.Α. Πατρών, τον Ιωνικό Ν. Φιλαδέλφειας και τον Πανελλήνιο.
Το 2001 κάνει το μεγάλο άλμα και εντάσσεται κατά σειρά σε τρεις από τις ιστορικά μεγαλύτερες δυνάμεις του ελληνικού βόλεϋ. Αρχικά μεταγράφεται στον Παναθηναϊκό, όπου παραμένει έως το 2003. Με την ομάδα της Αθήνας φτάνει στον τελικό του Κυπέλλου Ελλάδας το 2003 και κατακτά δύο τρίτες θέσεις στο Πρωτάθλημα Ελλάδας.
Το 2003 μεταπηδά στον Ολυμπιακό, όπου αγωνίζεται έως το 2005, και κατακτά συνολικά τέσσερις δεύτερες θέσεις, τόσο στο Πρωτάθλημα όσο και στο Κύπελλο των δύο εκείνων περιόδων, αλλά φτάνει και στην μεγαλύτερη διάκρισή του, την κατάκτηση του Ευρωπαϊκού Κυπέλλου Κορυφαίων Ομάδων (Τοπ Τημς Καπ) τον Μάρτιο εκείνης της χρονιάς.
Το 2005 ανηφορίζει για την Θεσσαλονίκη και τον Ηρακλή, με τον οποίο κατακτά τους δύο εγχώριους τίτλους του, το Πρωτάθλημα Ελλάδας την περίοδο 2006-07 και το Κύπελλο Ελλάδας το 2006, όπως και τη δεύτερη θέση του Πρωταθλήματος 2005-06. Με τον  Ηρακλή συμμετέχει επίσης το 2005-06 στην ονειρεμένη πορεία της μεγάλης εκείνης ομάδας μέχρι το Φάιναλ φορ του Τσάμπιονς Λίγκ και τον χαμένο τελικό στη Ρώμη απέναντι στην ιταλική Τρεβίζο.
Το 2007 συνεχίζει στην Ε.Α. Πατρών, με την οποία φτάνει στον ημιτελικό του Ευρωπαϊκού Κυπέλλου Θριάμβου (Τσαλίντζ Καπ), στον τελικό του Κυπέλλου Ελλάδας το 2008 και στην τρίτη θέση του Πρωταθλήματος 2008-09.
Μετα από ένα πέρασμα από τον Π.Α.Ο.Κ. (2009-11) μεταπηδά στον ανερχόμενο Παμβοχαϊκό με τον οποίο κατακτά άλλη μία δεύτερη θέση πρωταθλήματος το 2012-13. 
Το 2013 σε ηλικία 39 ετών, αποφασίζει να επιστρέψει στην ιδιαίτερη πατρίδα του και εντάσσεται στον Α.Ο. Καλαμάτα 1980, που αγωνίζεται στην Α2 Εθνική Κατηγορία. Από το καλοκαίρι του 2014 έχει αναλάβει το πόστο του προπονητή στην ανδρική ομάδα του συλλόγου.
Ματθαίος Ιατρός

Ο μοναχός Ματθαίος Ιατρός ήταν Έλληνας λόγιος ποιητής. Έγραψε δύο μνημονικά ποιήματα περί των αξιωμάτων της αυλής και της εκκλησίας σε στίχους πολιτικούς. Τα ποιήματα αυτά ανατυπώθηκαν από το Γεώργιο Κωδινό.
Εθνική Ελλάδας (τοιχοσφαίριση ανδρών)

Η Εθνική Ελλάδος τοιχοσφαίρισης αντρών είναι το αντιπροσωπευτικό συγκρότημα της Ελλάδος για το άθλημα της τοιχοσφαίρισης στους άντρες. 
Η πρώτη, εθνική ομάδα συγκροτήθηκε το 1973 από ένδεκα παίκτες του Ομίλου αντισφαίρισης Αθηνών, στο ευρωπαϊκό πρωτάθλημα που συμμετείχε την ίδια χρονιά αποκλείστηκε από τον πρώτο γύρο. Στο ευρωπαϊκό του 1974 σημείωσε μία νίκη επί της Δυτικής Γερμανίας και κατέλαβε την 9η θέση με παίκτες τους Ε. Γαβαλάς, Γ. Μπερλέτης, Χ. Λιάμπεης, Ευστάθιος Δημητριάδης και τον Κ. Βρανά. Συμμετείχε ανελλιπώς έως το 2008 σε όλα τα ευρωπαϊκά πρωταθλήματα παίρνοντας αξιοπρεπείς θέσεις, έκτοτε διαφόρων λόγων συμμετέχει περιστασιακά. Ανάλογες συμμετοχές είχε και στα παγκόσμια πρωταθλήματα. Η καλύτερη θέση της εθνικής ομάδας ήταν η 5η στο Ευρωπαικό του 2016 με τους Πέτρος Τζαμαλούκας, Κωνσταντίνος Καργιώτης, Μενέλαος Μαζαράκης, Πλάτωνας Μαζαράκης, Λεωνίδας Μπενοβίας και Γιώργος Κούκος.
Στο Βαλκανικό κύπελλο κατέκτησε την πρώτη θέση το 2010 στην πρώτη διοργάνωση με τους Φαμπιάν Καλαιτζή, Πέτρο Τζαμαλούκα, Ντελκάν Κρίστι και αναπληρωματικό τον Κωνσταντίνο Καργιώτη .
HMS Conflict (1894)

To HMS Conflict ήταν το πρώτο από τρία αντιτορπιλικά της ομώνυμης κλάσης που ναυπηγήθηκαν για το Βασιλικό Ναυτικό στα τέλη του 19ου αιώνα. Καθελκύστηκε στις 13 Δεκεμβρίου 1894 και πωλήθηκε στις 20 Μαΐου 1920.

Επιχειρησιακή ιστορία

Όταν εντάχθηκε σε υπηρεσία, το Conflict στάλθηκε στην Μεσόγειο, όμως στις αρχές του 1902 αποφασίστηκε η επιστροφή του πίσω στα βρετανικά νερά. Τον Απρίλιο εκείνου του έτους, πριν από την επιστροφή του, έλαβε μέρος σε γυμνάσια στα ανοικτά της Λας Πάλμας.
Σανατόριο Πάρνηθας

Ιστορία

Το 1914, η Μονή Πετράκη δώρησε στο Νοσοκομείο Ευαγγελισμός μία συγκεκριμένη έκταση προκειμένου να δημιουργηθεί φθισιατρείο-σανατόριο που θα αναλάμβανε την επιμέλεια ασθενών που έπασχαν από τη νόσο της φυματίωσης που μάστιζε εκείνη την περίοδο στην Αθήνα και ήταν η αιτία πολλών θανάτων στην περιοχή. Πλήθος κόσμου νοσηλεύτηκε στο νοσοκομείο μεταξύ των οποίων ήταν οι ποιητές Γιάννης Ρίτσος και Γιώργος Κοτζιούλας.
Λίγα χρόνια αργότερα, το 1943, το σανατόριο γνώρισε την παρακμή όταν άρχισε η βιομηχανική παραγωγή της πενικιλίνης η οποία σταδιακά καταργούσε τα σανατόρια σε όλο τον κόσμο και περιόριζε την επικινδυνότητα της νόσου κατά πολύ.
Το 1965, το κτίριο αλλάζει την ιδιοκτησία του και η διαχείρισή του δίνεται στον Ελληνικό Οργανισμό Τουρισμού ο οποίος το μετατρέπει σε ξενοδοχείο με το όνομα Ξενία και ταυτοχρόνως χρησιμοποιείται και ως σχολή τουριστικών επαγγελμάτων. Έτσι, η λειτουργία του συνεχίστηκε μέχρι το 1985 που ανακοινώθηκε και η εγκατάλειψή του. Έκτοτε, οι εγκαταστάσεις του παραμένουν σε πλήρη εγκατάλειψη.
Μετά από τον σεισμό που έγινε το 1999 και είχε ως επίκεντρο την Πάρνηθα, το κτίριο κρίθηκε ως ακατάλληλο προς επίσκεψη. Εντούτοις, το σανατόριο προσελκύει πλήθος ανθρώπων οι οποίοι δεν διστάζουν να το επισκεφτούν και να φωτογραφήσουν το εσωτερικό του. Κάποιοι από τους επισκέπτες, κατά καιρούς, έχουν αναφέρει και την ύπαρξη, όπως αυτοί αντιλήφθηκαν, υπερφυσικών οντοτήτων που σύμφωνα με τα λεγόμενά τους, εμφανίζονται κυρίως βραδινές ώρες. Αυτό το γεγονός, προσελκύει ακόμη περισσότερο κόσμο και ειδικά ανθρώπους που ασχολούνται με την εξερεύνηση του υπερφυσικού και των ανεξήγητων συμβάντων.
Μακεδών Αμπελοκήπων

Τμήμα Καλαθοσφαίρισης

Το Τμήμα Καλαθοσφαίρισης ιδρύθηκε το 1990 αρχικώς με τη δημιουργία ομάδας Παμπαίδων υπό την τεχνική ηγεσία των γυμναστών Νίκου Μπάτρα και Έλενας Λαφαζάνη. Ακολούθησε η λειτουργία ομάδας Ανδρών με προπονητή τον Άγγελο Μαυρίδη η οποία και αγωνίζεται από την περίοδο 1993-1994 έως σήμερα 2018-2019 στις τοπικές κατηγορίες της Ε.ΚΑ.Σ.Θ. Κατά την τρέχουσα περίοδο η ομάδα αγωνίζεται στη Γ2' τοπική κατηγορία με προπονητή τον Παντελή Κεραμίδα. Έδρα της είναι το Ε.Α.Κ. Αμπελοκήπων. Ο Σύλλογος αποτελεί τακτικό μέλος της Ελληνικής Ομοσπονδίας Καλαθοσφαίρισης (Ε.Ο.Κ.) και της Ένωσης Σωματείων Καλαθοσφαιρικών Σωματείων Θεσσαλονίκης (Ε.ΚΑ.Σ.Θ.).

Τμήμα Πετοσφαίρισης

Το Τμήμα Πετοσφαίρισης ιδρύθηκε την περίοδο 1995-1996 με πρώτο προπονητή των ομάδων Ανδρών και Γυναικών τον Ιωάννη Σιδηρόπουλο. Τον διαδέχθηκαν οι Παναγιώτης Στεφανίδης και Στέλιος Χαρισίδης. Η ομάδα αγωνίζεται έκτοτε στα τοπικά Πρωταθλήματα της Ένωσης Πετοσφαιρικών Σωματείων Θεσσαλονίκης. Έδρα της είναι το Αλεξάνδρειο Μέλαθρο και είναι μέλος της Ελληνικής Ομοσπονδίας Πετοσφαίρισης (Ε.Ο.ΠΕ.) και της Ε.ΠΕ.Σ.Θ.

Τμήμα Χειροσφαίρισης

Το Τμήμα Χειροσφαίρισης ήταν το πρώτο το οποίο δημιούργησε ο Σύλλογος αρχικώς με ομάδα Παμπαίδων την περίοδο 1990-1991 και ακολούθως λειτούργησαν και ομάδα Ανδρών καθώς και Παίδων και Εφήβων την περίοδο 1992-1993. Η ομάδα των Ανδρών κατέκτησε το Τοπικό Πρωτάθλημα της Ένωσης Σωματείων Χειροσφαίρισης Θεσσαλονίκης (Ε.Σ.Χ.Θ.) και τα πρωταθλήματα Δ' και Γ' Εθνικής και αγωνίζεται περισσότερα από δέκα έτη στη Β' Εθνική Κατηγορία. Έδρα της ομάδας είναι το Ε.Α.Κ. Μίκρας Ο Σύλλογος αποτελεί τακτικό μέλος της Ομοσπονδίας Χειροσφαιρίσεως Ελλάδος (Ο.Χ.Ε.) και της Ε.Σ.Χ.Θ. Ιδιαίτερη επίσης αναφορά πρέπει να γίνει και στις σημαντικές επιτυχίες του Τμήματος Beach Handball Ανδρών και Γυναικών που διακρίθηκε σε εγχώριες και διεθνείς διοργανώσεις από την εμφάνιση του σπορ στην Ελλάδα το 1995. Σημαντική είναι τέλος η εθελοντική δραστηριότητα των μελών του Σωματείου σε όλες τις αθλητικές διοργανώσεις του αθλήματος, όπως Ολυμπιακοί Αγώνες και Παγκόσμια Πρωταθλήματα.

Τμήμα Μοντέρνου Πεντάθλου

Το Τμήμα Μοντέρνου Πεντάθλου υπήρξε ιδρυτικό μέλος της Ελληνικής Ομοσπονδίας Μοντέρνου Πεντάθλου (Ε.Ο.ΜΟ.Π.) από το 2000. Το μέλος του Συλλόγου Ιωάννης Μπαχάς συμμετέχει στη διοίκηση της Ομοσπονδίας από το 2004 και υπήρξε για δύο θητείες αναπληρωματικό μέλος της Ε.Ο.Ε. Οι προπονήσεις των αθλητών του Συλλόγου γίνονται στο Εθνικό Καυταντζόγλειο Στάδιο και στο Εθνικό Κολυμβητήριο. Οι αθλητές και οι αθλήτριες του Μακεδόνα αθλούνται στα αγωνίσματα των δρόμων, της κολύμβησης, της σκοποβολής, της ξιφασκίας και του νέου διάθλου που προωθεί η Ε.Ο.ΜΟ.Π. το Lase Run. Τον Σεπτέμβριο του 2017 συμμετείχαν στην Ημερίδα Laser Run στο Καυταντζόγλειο Στάδιο.
Εθνική Κολομβίας U20 (ποδόσφαιρο ανδρών)

Η Εθνική Κολομβίας U20 είναι η εθνική ομάδα ποδοσφαίρου της Κολομβίας για ποδοσφαιριστές κάτω των 20 ετών. Ελέγχεται από την Ομοσπονδία Ποδοσφαίρου Κολομβίας. Το 2013 κέρδισε το South American Youth Championship. Το 2003 τερμάτισε στην τρίτη θέση στο Παγκόσμιο Κύπελλο ποδοσφαίρου U20. Σημαντικοί ποδοσφαιριστές πέρασαν από την ομάδα όπως οι Ραδαμέλ Φαλκάο, Φρέδι Γκουαρίν, Χάμες Ροδρίγες.
Παναγιώτης Σταματόπουλος

Βιογραφικά στοιχεία

Ήταν γαλακτοπώλης. Το 1932, σε αναπληρωματική εκλογή, εξελέγη γερουσιαστής από τον εκλογικό κατάλογο Βιοτεχνών και Μικρεμπόρων.
Βασιλικό Αχαΐας

Τοπική Κοινότητα Βασιλικού

Η Τοπική Κοινότητα Βασιλικού έχει έκταση 10.555 στρέμματα και πληθυσμό 733 μόνιμους κατοίκους, σύμφωνα με την ελληνική απογραφή του 2011, αποτελούμενη από τον ομώνυμο οικισμό (411 κάτοικοι) καθώς και τους οικισμούς Αγριλιά (96 κάτοικοι), Στεφάνη (98 κάτοικοι), Κυδωνίες (91 κάτοικοι) και Στέρνα (37 κάτοικοι).

Γενικές πληροφορίες

Είναι χτισμένο στα πεδινά του δήμου, στο βόρειο μέρος του, και αποτελεί ένα από τα κεφαλοχώρια της ευρύτερης περιοχής. Απέχει 16 χιλιόμετρα από το κέντρο της Πάτρας, με την οποία συνδέεται οδικώς μέσω της Ε.Ο. Πατρών - Τριπόλεως («111»), η οποία δεύτερη διέρχεται εγγύς του χωριού στα ανατολικά του.
Η κεντρική εκκλησία του χωριού είναι αφιερωμένη στον Άγιο Γεώργιο, ενώ υπάρχει μεταξύ άλλων και το γραφικό εκκλησάκι του Αγίου Αθανασίου, που από αυτό έχει πάρει και το όνομά του ο πολιτιστικός σύλλογος του Βασιλικού που ιδρύθηκε το 1988.
Κοντά στο χωριό υπήρχε χτισμένο ενετικό φρουρίο, όπου σήμερα διασώζονται μόνο ερείπιά του.

Ονομασία

Το παλιό όνομα του χωριού ήταν «Μπρακουμάδι» και παραμένει γνωστό ακόμα και σήμερα αλλά κυρίως από τους ντόπιους. Το χωριό μετονομάστηκε επίσημα σε Βασιλικό στις 3 Σεπτεμβρίου του 1940. Για την μετονομασία του υπήρξε και άλλη μια πρόταση από την πλευρά των νεότερων της εποχής, οι οποίοι πρότειναν ως όνομα το «Παλλάδιο», χωρίς όμως αυτό να εισακουστεί τελικά.
Η παλιά ονομασία «Μπρακουμάδι» είναι ανθρωπωνυμικό και προέρχεται από το επίθετο των οικιστών του και έχει ετυμολογία αλβανική, δηλ. μεγαλόβρακος. Άλλη άποψη σχετικά με την προέλευση της ονομασίας θεωρεί ότι έχει ετυμολογία επίσης αλβανική και δηλώνει τοποθεσία, δηλ. σημαίνει "μεγάλο κατώφλι" ή "μεγάλη είσοδος" -σε σχέση με τη θέση του οικισμού στην πεδιάδα του ποταμού Πείρου- προερχόμενη από τις λέξεις prak-u και madhe.
Η σύγχρονη ονομασία «Βασιλικό» είναι πιθανόν φυτωνυμική και ίσως επιλέχθηκε από την παρουσία πολλών φυτών βασιλικού στην περιοχή. Αναφέρεται ότι η ονομασία επιλέχθηκε από τον διδάσκαλο Χρ. Παναγόπουλο λόγω ομώνυμης αμπελόφυτης τοποθεσίας στα νοτιοδυτικά του χωριού. Το τοπωνύμιο "Βασιλικό" υπάρχει ακόμα και σήμερα.

Διοικητική εξέλιξη

Με το ΦΕΚ 32Α της 08/12/1845 προσαρτάται το Μπρακουμάδι στον τότε Δήμο Φαρών. Με το ΦΕΚ 256Α της 28/08/1912, και την κατάργηση των δήμων, αποσπάται από τον Δήμο Φαρών και ορίζεται έδρα της Κοινότητας Μπρακουμαδίου. Το 1940 μετονομάστηκε σε Βασιλικό, ομοίως και η κοινότητα. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Φαρρών μέχρι το 2010 που εντάχθηκε στο Δήμο Ερυμάνθου (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".

Αθλητισμός

Το χωριό για πολλά χρόνια είχε ποδοσφαιρική ομάδα που έδρευε εκεί, τον Α.Ο. Βασιλικού, που ιδρύθηκε το 1976, με επίσημα χρώματα του το μπλε και το άσπρο. Η ομάδα του Βασιλικού είχε αγωνιστεί δύο φορές στην Α΄ Κατηγορία του τοπικού πρωταθλήματος Αχαΐας, μια τη σεζόν 1987-1988 και μια τη σεζόν 2002-2003. Σήμερα η ποδοσφαιρική ομάδα δεν υπάρχει, καθώς είναι ανενεργή.

Σημείωση

Με ονομασία Βασιλικό υπάρχει στην Αχαΐα και ο μικρός οικισμός Βασιλικό Καλεντζίου.
Αθανάσιος Μηλιόρδος

Σταδιοδρομία

Το 1997 ήταν πρωταθλητής Ελλάδος παίδων στα 54 κιλά νικώντας στον τελικό τον Ν. Τραπεζοντίδη της Κοζάνης. Στο Πανελλήνιο πρωτάθλημα πυγμαχίας το 1999 ήταν πρωταθλητής στα 60 κιλά νικώντας στον τελικό τον Ουζλιάν της ΑΕΚ. 
Τον Σεπτεμβρίου του 1999 ο Μηλιόρδος σε αγώνα προετοιμασίας με τον Τάσο Μπερδέση του Π.Α.Ο. Πατρών έπεσε κάτω αναίσθητος μετά από τρία κτυπήματα , δύο στον αυχένα κι ένα στην γνάθο. Ο αγώνας ήταν φιλικός και οι δύο αθλητές είχαν προκριθεί στο Παγκόσμιο πρωτάθλημα Εφήβων της ίδιας χρονιάς στην Βουδαπέστη. Ο Μηλιόρδος μεταφέρθηκε στο Πανεπιστημιακό νοσοκομείο του Ρίου όπου μπήκε στην μονάδα εντατικής θεραπείας. Μετά έξι ημέρες ο Μηλιόρδος πέθανε και τάφηκε στο χωριό της οικογένειάς του το Καστράκι Αιτωλοακαρνανίας.
Ιχνοαπολίθωμα

Ιχνοαπολιθώματα ή βιοδηλωτικά ίχνη λέγονται τα απολιθωμένα ίχνη ζωντανών οργανισμών όπως αποτυπώματα, εκκρίσεις ή φωλιές. Είναι ενδείξεις ζωής οργανισμών που δίνουν στοιχεία για αυτούς. Τη μελέτη των ιχνών αναλαμβάνει ένας ιδιαίτερος κλάδος της γεωλογίας, η ιχνολογία, η οποία διακρίνεται στην παλαιοϊχνολογία και στη νεοϊχνολογία, τη μελέτη των ιχνοαπολιθωμάτων και των σύγχρονων ιχνών αντίστοιχα.
Ο όρος περιλαμβάνει επίσης τα απολιθωμένα λείψανα οργανικών υλικών που παράγονται από έναν οργανισμό, όπως τους κοπρόλιθους (απολιθωμένα κόπρανα), ή ιζηματολογικές δομές που παράγονται με βιολογικές διαδικασίες όπως τους στρωματόλιθους. Τα ιχνοαπολιθώματα διατηρούνται καλύτερα σε ψαμμίτη, το μέγεθος του κόκκου και τα χαρακτηριστικά αποθέσεων του συμβάλλουν σε αυτό. Μπορούν επίσης να βρεθούν σε σχιστόλιθους και ασβεστόλιθους.
Η της Γ΄ Σεπτεμβρίου εν Αθήναις Εθνική των Ελλήνων Συνέλευσις

Η της Γ΄ Σεπτεμβρίου εν Αθήναις Εθνική των Ελλήνων Συνέλευσις όπως αναφέρεται στα δημοσιευμένα πρακτικά της, ήταν συνταγματική συνέλευση που αποτελούσαν 243 πληρεξούσιοι από 92 εκλογικές περιφέρειες που εκλέχθηκαν στις  εκλογές του 1843. Σε κάποιες περιπτώσεις αναφέρεται και ως «Α΄ Εθνική Συνέλευση του 1843» ή Εθνοσυνέλευση του 1843 ή Εθνική Συνέλευση του 1843.
Τις εκλογές για την ανάδειξη των πληρεξούσιων είχε προκηρύξει η προσωρινή (επαναστατική) κυβέρνηση του Ανδρέα Μεταξά και έγιναν στα τέλη Οκτωβρίου σύμφωνα με τον εκλογικό νόμο της 4ης Μαρτίου 1829. Ψήφιζαν όλοι οι άντρες άνω των 25 ετών. Οι εργασίες της ξεκίνησαν στις 3 Νοεμβρίου 1843 και τελείωσαν στις 18 Μαρτίου 1844. Οι πληρεξούσιοι επέλεξαν μια επιτροπή από 21 μέλη με εισηγητή τον Λ. Μελά η οποία κατάρτισε και το σχέδιο του νέου συντάγματος. Το νέο σύνταγμα βασίστηκε στο Γαλλικό και αποτελούνταν από 107 άρθρα. 

Ο όρκος που έδωσαν οι πληρεξούσιοι ήταν ο εξής:
Ορκίζομαι εν ονόματι της Αγίας Τριάδος, να εκπληρώσω τα Ιερά του Πληρεξουσίου έργα, πιστός εις την Πατρίδα και εις τον συνταγματικόν Βασιλέα της Ελλάδος Όθωνα, να μην προβάλω μήτε να ψηφίσω τι αντιβαίνον εις την πεποίθησίν μου, αλλά να συντελέσω ευσυνειδήτως εις την σύνταξιν των θεμελιωδών θεσμών, δι’ ών θέλουν εξασφαλισθή τα δικαιώματα και τα συμφέροντα του τε Έθνους μου, και της συνταγματικής μοναρχίας
Πρόεδρος της Συνέλευσης εκλέχτηκε ο πρεσβύτερος (μεγαλύτερος σε ηλικία) Πανούτσος Νοταράς και αντιπρόεδροι οι Αλέξανδρος Μαυροκορδάτος, Ανδρέας Π. Μεταξάς, Ιωάννης Κωλέττης, Ανδρέας Λόντος, ενώ γραμματέας ορίστηκε ο νεώτερος Σ. Κοπανίτσας.
Ψηφίστηκε Σύνταγμα το οποίο εγκρίθηκε από τον Όθωνα, καθώς και εκλογικός νόμος με τον οποίο έγιναν οι επόμενες εκλογές του 1844.

Ο χώρος πραγματοποίησης της Εθνοσυνέλευσης

Αφού ορκίσθηκαν στον παλαιό ναό της Αγίας Ειρήνης συνήλθαν και συνεδρίασαν στην επιβλητική οικία του Αλέξανδρου Κοντόσταυλου,κτισμένης από το 1833 εν μέσω μεγάλου κήπου μεταξύ των οδών Σταδίου-Κολοκοτρώνη-Ανθίμου Γαζή-Χρ.Λαδά. Κτισμένη από τον Σταμάτη Κλεάνθη πιθανώς,αγοράστηκε από τον Όθωνα τον Οκτώβριο του 1834 και το 1835 συμπληρώθηκε από οκταγωνική αίθουσα του Θρόνου με επίβλεψη του αρχιτέκτονα Konst. Roezer και χρησίμευσε ως πρώτο ανάκτορο του Όθωνα. και έπειτα ως κτήριο των γραφείων της Αρχιγραμματείας της Επικρατείας και του Ανακτοβουλίου. Στην πρώην οικία Κοντόσταυλου στεγάσθηκε κατά βασιλικήν παραχώρησιν η κατά το Σύνταγμα του 1844 Βουλή. Τη νύχτα της 17ης-18ης Οκτωβρίου 1854 καταστράφηκε από πυρκαγιά.